
Reverendissimi Domini, 

In hac hebdomada studiorum circa sanctum' Augustinum, 
non inutile est, ni fallor, breviter saltem considerare quid dixerit 
Augustinus de natura creata per respectum ad supernaturalia. Haec 
quaestio, ut patet, non est minoris momenti in ordine theologico, 
nec etiam in ordine philosophico, praesertim quoad historiam no¬ 
tionis naturae. 

His ultimis temporibus, non raro, in variis periodicis, legitur 
sanctum Augustinum non clare affirmavisse distinctionem inter or¬ 
dinem naturalem et ordinem supernaturalem, et saepe ad hoc asse¬ 
rendum citantur verba libri I Confessionum, c. 1: « Fecisti nos, 
Domine, ad te, et inquietum est cor nostrum, donec requiescat 
in te », ac si, juxta Augustinum, esset in nostra natura per respectum 
ad visionem beatificam desiderium quodammodo efficax, seu capa¬ 
citas quaedam exigentiae; ac si proinde Baius, in interpretatione 
Doctoris hipponensis, non ita errasset, ut communiter in Ecclesia 
existimatur, dicendo: «Humanae naturae sublimatio et exaltatio 
in consortium divinae naturae debita fuit integritati primae condi¬ 
tionis et proinde naturalis dicenda est et non supernaturalis» (1). 


(1) Denzinger, Enchiridion, n. 1021. 

Plures putare videntur quod sanctus Augustinus, a momento 
conversionis suae et speciatim durante ejus controversia cum pela- 
' gianis et semipelagianis, attendendo ad id quod nunc natura non 
potest, potiusquam ad id quod potest, eam consideravit non ut es¬ 
sentiam metaphysice determinatam in tali genere et tali specie 
immutabili, sed potius ut statum de facto communem a nativitate 
omnibus hominibus, post primi hominis lapsum. — Facile quidem 
proponuntur hae antitheses ad vividam historiam idearum scri¬ 
bendam, sed non sunt semper verae. 

Secundum hanc interpretationem, non solum Augustinus pos¬ 
sibilitatem status naturae purae non explicite considerasset, sed, 
juxta ejus principia, status naturae purae possibilis non fuisset, 
proinde concipi non posset finis ultimus naturalis, distinctus a vita 
aeterna de qua loquitur Revelatio Christiana (1). 

Consequenter philosophia, juxta Augustinum, non specifice di¬ 
stingueretur ex parte objecti formalis a theologia; ambae unirentur 
in «philosophia Christiana»; nec amor naturalis Dei distingueretur 
a spe infusa aut etiam ab amore infuso caritatis. Jam naturale 
felicitatis desiderium esset quasi initium seu inchoatio spei Chri¬ 
stianae, aut etiam caritatis, quia non haberet objectum formale 
distinctum. In favorem hujusce interpretationis plus minusve ex¬ 
plicite formulatae, citantur textus classici sancti Augustini in quibus 
apparet oppositio inter caritatem Christianam et inordinatam cupi¬ 
ditatem, scilicet inter duos amores qui duas oppositas civitates fe¬ 
cerunt, ac si, inter primum et secundum, non daretur, per respectum 
ad Deum auctorem natura e, ordinatus amor naturalis saltem in¬ 
efficax; ac si proinde Baius non graviter errasset in interpretatione 
nostri Doctoris; dicendo: «Distinctio illa duplicis amoris, naturalis 
videlicet, quo Deus amatur ut auctor naturae, et gratuiti, quo Deus j 
amatur ut beatificator, vana est et commentitia et ad illudendum 
sacris litteris et plurimis veterum testimoniis excogitata» (2). Item: 

«Omnis amor creaturae rationalis aut vitiosa est cupiditas, qua 
mundus diligitur, quae a Joanne prohibetur, aut laudabilis illa 
caritas, qua per Spiritum Sanctum diffusa Deus amatur» (3). i 

(1) Cfr. praesertim Turmel, Revue d’hist. et de litt. relig., VII, 224 ss. 

(2) Denzinger, n. 1034. 

(3) Ibidem, n. 1038. 

Quidam addunt: verbum «supernaturale» nunquam apud Au¬ 
gustinum inveniri, ac si non esset apud ipsum jam clara distinctio 
inter effectus Dei auctoris naturae et effectus Dei: auctoris gratiae. 

Certo tamen Doctor hipponensis saepe et explicite locutus est 
de Deo auctore naturae, agendo de creatione materiae ex nihilo 
nec non de creatione angelorum (1) et animae humanae ex. ni¬ 
hilo (2). Creatio autem, ut patet, pertinet proprie ad Supremam 
Causam ut efficientem, prout producit aliquid ex nullo praesuppo- 
sito subjecto, idest ad Deum auctorem omnium naturarum. 

An minus clare locutus sit Augustinus de Deo auctore gratiae, 
prout gratia a natura distinguitur? 

Certo certius distinctio duorum ordinum minus explicita est 
apud ipsum, quam apud sanctum Thomam. Augustinus non ita 
abstracte procedit, proinde non ita explicite determinavit id in 
quo formaliter differt objectum proprium intellectus divini, seu 
essentia divina clare visa, ab objecto proprio intellectus angelici, 
quod est essentia ipsius angeli, et ab objecto proprio intellectus 
humani, quod est quidditas rei materialis, prout etiam altissima 
intelligibilia naturaliter cognoscimus solum in speculo sensibi¬ 
lium (3). 

Augustinus, agendo de intellectu humano, eum considerat 
potius ut est intellectus, quam ut est humanus, aliis verbis: potius 
ut analogice convenit cum intellectu divino et cum intellectu an¬ 
gelico, quam prout ab eis specifice distinguitur. 

Attamen mirum esset omnino si praeclarissimus Doctor gratiae 
non bene distinxisset essentiam ipsius gratiae et gloriae ab essentia 
naturae intellectualis creatae, sive humanae; sive angelicae, et ab 
objecto exigentiae hujusce naturae creatae. 

Hoc mirum quidem esset, dum Concilium Vaticanum docet, 
simul contra semirationalistas et contra fideistas, qui diversimode 
negant distinctionem duorum ordinum, Sess. IV, cap. 4: «Hoc 

(1) Cfr. De Civ. Dei, XI, iv-v(: de liberrima creatione mundi non ab aeterno; c. ix de 
creatione angelorum; item c. x. — Confess. XII, vii: Deus fecit de nihilo caelum, id est an¬ 
gelos et terram, id est informem materiam. — Item De Gen. contra Manichaeos, I, vi, 10; 
vii, 11. 

(2) De origine animae, III, xv enumerat quaedam quae dicit esse i multum aperteque 
perversa et fidei catholicae adversa» inter quae primum est quod quidam dixerunt: «Deum 
animam non de nihilo, sed de seipso fecisse». 

(3) Cfr. S. Thomam, p. I, q. 12, a. 4. 

15 — Acta Hebd . Aug .- Thomisticae . 

quoque perpetuus Ecclesiae catholicae consensus tenuit et tenet, du¬ 
plicem esse ordinem cognitionis, non solum principio, sed objecto 
etiam distinctum: principio quidem, quia in altero naturali ratione, 
in altero fide divina cognoscimus; objecto autem, quia praeter ea, 
ad quae naturalis ratio pertingere potest, credenda nobis proponun¬ 
tur mysteria in Deo abscondita, quae, nisi revelata divinitus inno¬ 
tescere non possunt.(quaeque) suapte natura intellectum creatum 

(etiam angelicum) sic excedunt, ut etiam revelatione tradita et 
fide suscepta, ipsius tamen fidei velamine contecta et quadam quasi 
caligine obvoluta maneant, quamdiu in hac vita mortali “ peregri¬ 
namur a Domino: per fidem enim ambulamus et non per speciem” 
(II Cor. 5, 6 sq.)». 

Si autem hoc tenuit perpetuus Ecclesiae catholicae consensus, 
ut ait Concilium, quomodo insignis Doctor gratiae, sanctus Au¬ 
gustinus, hoc ignoravisset? Tunc ipsammet essentiam gratiae et 
essentiam naturae nequidem in confuso cognovisset. Cognitio con¬ 
fusa nondum quidem est distincta, sed tamen per oppositionem ad 
cognitionem obscuram, satis clara est ut discernat de quanam re 
est sermo. Ita vulgus jam clare discernit plantam ab animali, quamvis 
nesciat hanc distinctionem explicare ut zoologista. 

* 

* * 

Breviter igitur tria ostendere vellem: 1° Sanctus Augustinus, 
quamvis minus explicite quam sanctus Thomas, recte tamen ostendit 
distinctionem realem inter naturam creatam et supernaturalia, sive 
agatur de supernaturalitate miraculi, sive de altiori supernatura- 
litate gratiae. Insuper juxta eum gratia superat exigentias nostrae 
naturae et meritorum naturalium. 

2° Imo ex ejus textibus non obscure constat gratiam non 
fuisse debitam integritati primae conditionis hominis, nec etiam 
angelis; pro illis sicut pro nobis est donum omnino gratuitum, ut 
nomen gratiae indicat. 

3° Speciatim affirmavit Doctor gratiae gratuitatem et inae¬ 
qualem gratiae distributionem, dum e contrario homines sunt aequales 
secundum naturam specificam et secundum originale peccatum, ac 
gratiam viribus naturalibus mereri nequeunt. 

Ex his tribus satis clare constabit apud Augustinum distinctio 
duorum ordinum, secundum conceptum jam non obscurum naturae 
intellectualis creatae aut creabilis, prout infinite distat a vita Dei 
intima. In hac quaestione, ut patet, non minus consulendi sunt 
libri sancti Augustini contra Manichaeos, ubi loquitur de bonitate 
naturae a Deo creatae, quam libri scripti contra Pelagianos, ubi 
agitur de debilitate naturae lapsae. 

I. — De natura creata per respectum 
ad supernaturalitatem tum miraculi, tum gratiae. 

In doctrina sancti Augustini, dum est sermo de natura ho¬ 
minis aut etiam de natura auri vel argenti, vox natura non signi¬ 
ficat solum, sicut pro nominalistis, statum de facto communem sive 
pro hominibus, sive pro aliis rebus de quibus agitur. Dicit ipse, in 
libro II de Moribus manichaeorum, initio, n. 2: <■(Natura nihil aliud 
est quam id quod intelligitur in suo genere aliquid esse... Veteres... 
pro essentia et substantia naturam dicebant» (1). Unde natura est 
objectum definitionis v. g. hominis, aut auri vel argenti, etc. Na¬ 
turae ipsae substantiae dicuntur, sic est sermo de natura frumenti, 
de natura leonis, de natura hominis, de natura angeli, de natura 
Dei. Et diversis locis docet Augustinus: naturarum omnium auctor 
et conservator est Deus (2). 

Praesertim in libro de Natura boni contra manichaeos (3), 
ostenditur naturam incommutabilem Deum esse ac summum bonum, 
atque ab illo esse caeteras naturas sive spirituales sive corporales, 
atque omnes, in quantum naturae sunt, bonas esse; et quid vel 
^ unde sit malum, et quanta mala Manichaei ponant in natura boni 
et quanta bona in natura mali, quas naturas finxit error ipsorum. 
Dixit Augustinus ibid., c. 4 et 5: «Prius quaerendum est quid sit 
malum, quod nihil aliud est quam corruptio vel modi, vel speciei, 
vel ordinis naturalis. Mala itaque natura dicitur, quae corrupta est; 
nam incorrupta utique bona est. Sed etiam ipsa corrupta, in quantum 
| natura est, bona est, in quantum corrupta est, mala est. Fieri autem 

(1) ML 32, 1346. 

(2) De Gen. ad litt, II, xv; VIII, xxi, ML 34, 276, 389. 

(3) ML 42, 551-571. 

potest ut quaedam natura, quae modo et specie naturali excellentius 
ordinata est, etiam corrupta melior sit adhuc quam est incorrupta 

altera, quae minore modo et specie naturali inferius ordinata est. 

Melius est corruptum argentum quam incorruptum plumbum. Sic et in 
naturis potentioribus atque spiritualibus. Melior est enim corruptus per 
malam voluntatem spiritus rationalis, quam irrationalis incorruptus». 

Sic Augustinus admittit quod quaelibet natura, v. g. auri, ar¬ 
genti, plumbi, habet suum naturalem modum, suam speciem, suam 
ordinationem, id est suas proprietates, quamvis non semper cogno¬ 
scibiles,'et quod proinde sunt leges naturales fixae. De his loquitur 
ipse agendo de miraculo, praesertim in 1. IX de Genesi ad Litteram, 
c. 17 (1), ubi legitur: «Omnis iste naturae usitatissimus cursus 
habet quasdam naturales leges suas, secundum quas et spiritus vitae, 
qui creatus est, habet quosdam appetitus suos determinatos quodam¬ 
modo, quos etiam mala voluntas non possit' excedere. Et elementa 
Mundi hujus corporei habent definitam vim qualitatemque suam, 
quid unumquodque valeat vel non valeat, quid de quo fieri possit vel 
non possit. Ex his velut primordiis rerum, omnia quae gignuntur 
suo quoque tempore exortus processusque sumunt, finesque et de¬ 
cessiones sui cujusque generis. Unde non fit ut de grano tritici na¬ 
scatur faba, vel de faba triticum, vel de pecore homo, vel de homine 
pecus. Super hunc autem motum cursumque rerum naturalem, potestas 
Creatoris habet apud se posse de his omnibus facere aliud, quam eorum 
quasi seminales rationes habent, non tamen id quod non in eis posuit, 

ut de his fieri vel ab Ipso possit.Ut autem lignum de terra excisum, 

aridum, perpolitum, sine radice ulla, sine terra, et aqua, repente 
floreat et fructum gignat, ut per juventam sterilis foemina in se¬ 
nectute pariat, ut asina loquatur, et si quid ejusmodi est, dedit quidem 
naturis quas creavit, ut ex eis et haec fieri possent. Neque enim ex 
eis vel ille faceret, quod ex eis fieri non posse' ipse praefigeret, quo¬ 
niam seipso non est nec ipse potentior. Verumtamen alio modo dedit 
ut non hoc haberent in motu naturali, sed in eo quod ita creata essent 
ut eorum natura voluntati potentiori amplius subjaceret». 

Ut ostendit P. Gardeil (2), haec ultima verba exprimunt ca- 

(1) ML 34, 406. 

(2) Gardeil, La structure de l’&me et Cexperience mystique (Paris, 1927) t. I: c Comment 
saint Augustin conQoit la puissance obedientielle de l’ame au surnaturel», pp. 205-264. Vide 
speciatim pp. 211, 217 n. 1, 242, 255 s. 

pacitatem passivam, quae vocatur postea a theologis «potentia 
obedientialis, prout, ait sanctus Thomas, tota creatura obedit Deo 
ai suscipiendum in se quidquid Deus voluerit » (1) et Deus velle 
potest quidquid non repugnat. Insuper in hac capacitate naturae, 
quae, ut ait Augustinus, «divinae voluntati subjacet» nulla apparet 
intrinseca et positiva ordinatio ipsius naturae creatae ad aliquid 
supernaturale (2), v. g. nulla est intrinseca et positiva ordinatio 
naturae aquae ad ejus instantaneam transformationem in vinum, 
aut naturae asinae ad loquendum. Haec est capacitas praerequisita 
in natura ad miraculum patrandum, et sunt apud Augustinum 
plures alii textus similes de miraculo (3). 

Miraculum igitur ex his textibus apparet ut quid superans 
vires et exigentias naturae creatae, v. g. natura frumenti exigit id 
quod est sibi necessarium, non vero quod ex grano frumenti gene¬ 
retur faba, nec natura humana exigit quod fiat multiplicatio extra¬ 
ordinaria frumenti aut panis, aut subita conversio aquae in vinum. 

Si autem Augustinus tam clare locutus est de supernaturalitate 
miraculi, quod juxta ipsum est naturaliter cognoscibile, ut divinae 
revelationis signum (4), nonne pro eo adhuc altior est supernatu- 
ralitas gratiae, quae naturaliter cognosci nequit? 

Docet expresse quod miracula, praesertim magna Christi mi¬ 
racula, naturaliter cognosci possunt ut revelationis signa, et con¬ 
trarium dicit de gratia, quae proinde superat non solum naturales 
vires efficientes et exigentias animae, sed ejus naturales vires co- 
gnoscitivas. Dicit enim in libro de Praedestinatione sanctorum, 
c. 8, « Valde remota est a sensibus carnis haec schola in qua 
Deus auditur et docet. Multos venire videmus ad Filium, quia 
multos credere videmus in Christum: sed ubi et quomodo a Patre 
audierint hoc et didicerint, non videmus. Nimium gratia ista se¬ 
creta est» (5). 

Quid est igitur, juxta Augustinum, in natura nostra per re¬ 
spectum ad gratiam? Estne aliquid plus quam per respectum ad 
miraculum? Ad miraculum praerequiritur, ut vidimus, in natura 


(1) S. Thomas, De virtutibus in communi, q. 1, a. 10, ad 13. 

(2) Cfr. Gardeil, op. cit., t. I, pp. 256 s. 

(3) De Gen. ad litt., VI, xm, 24, ML 34, 349; De Civ. Dei, XXI, viii, 2, ML 41, 710. 

(4) De Civ. Dei, XXII, viii, I, ML 41, 760; In ev. Johannis tr..24, 1, ML 35, 1592.' 

(5) ML 44, 970. Item De dono perseverantiae, ML 45, 1019, 

rerum potentia subjecta omnipotentiae liberrimi Creatoris, et Do¬ 
minatoris naturae. Quid praerequiritur ad gratiam suscipiendam? 
Augustinus dicit in eodem libro de Praedestinatione sanctorum, c. 5, 
et est textus classicus ab omnibus theologis citatus: «Posse habere 
fidem, sicut posse habere caritatem, naturae est hominum; habere 
autem fidem, quemadmodum habere caritatem, gratiae est fidelium. 
Ipsa itaque natura, in qua .nobis data est possibilitas habendi 
fidem, non discernit ab homine hominem, ipsa vero fides discernit 
ab infideli fidelem. Ac per hoc ubi dicitur: Quis enim te discernit? 
Quid autem habes quod non accepisti? quisquis audet dicere, habeo 
ex meipso fidem, non ergo accepi, profecto contradicit veritati: non 
quia credere vel non credere non est in arbitrio voluntatis humanae, 
sed in electis praeparatur voluntas a Domino ». 

In hoc textu, non dicitur quod in natura nostra nobis data est 
inchoatio fidei infusae, sed « data est nobis possibilitas habendi fidem» 
seu fidem accipiendi; nequidem data est potentia naturalis passiva, 
ut v. g. ad accipiendas impressiones rerum sensibilium, sed possi¬ 
bilitas accipiendi fidem inferam, et postea visionem beatificam. Item 
est in nostra natura possibilitas accipiendi a Deo quidquid non re¬ 
pugnat etiam unionem hypostaticam, et gradum luminis gloriae 
semper ac semper altiorem, prout Deus qualibet re a se facta potest 
facere meliorem (1). 

Ex hoc textu et ex multis similibus clare constat quod gratia 
habitualis, qua efficimur divinae consortes naturae, secundum quam 
ex Deo nati sumus, et quae nos deificat, ut ait Augustinus (2), superat 
vires et exigentias nostrae naturae. 


(1) Potentia obedientialis, secundum sanctum Thomam, est quid reale et positivum, 
ratione subjecti in quo est, seu materialiter, imo entitative identificatur cum essentia nostrae 
animae, aut cum essentia facultatum nostrarum; sed formaliter non addit novam realitatem, 
sed solum possibilitatem elevationis, seu non repugnantiam ad accipiendum a Deo quidquid 
ipse liberrime voluerit, etiam unionem hypostaticam, et gradum luminis gloriae semper 
altiorem. Si autem potentia obedientialis adderet essentiae animae novam realitatem, seu 
inclinationem positivam ad gratiam suscipiendam, tunc haec positiva inclinatio esset simul 
quid essentialiter naturale, ut proprietas naturae, et quid essentialiter supernalurale, ut speci¬ 
ficatum ab objecto supernaturali; esset monstrum metaphysicum. Haec conceptio thomistica, 
ut patet, magis expiicite proponit id quod jam dixerat Augustinus. Sic solvuntur objectiones 
Dni I. Sestili contra P. Gardeil propositae in per. Divus Thomas (Placentiae, Januarii 1927) 
pp. 57-93: De natura Deo subjecta in ordine ad supernaturalia. 

(2) Cf. de Trinit., XIV, xvi. — De Genesi ad litt., VI, xxvi s. — Enarr. in Ps. 49,2, ubi 
explicantur verba II Petri, i, 4: *ut per haec efficiamini divinae consortes naturae*, et verba 

Certo gratia non debetur nostrae naturae lapsae. Fuitne vero 
debita, ut quidam putaverunt, naturae Adae innocentis et prae¬ 
sertim integritati primae conditionis? Adhuc hodie quidam existi¬ 
mant Augustinum hanc quaestionem non solvisse. 

II. — De integritate naturae humanae 
per respectum ad gratiam. 

Nonnulli dicunt: dum miraculum est quid omnino extraordi¬ 
narium, gratia est necessaria ad salutem, imo videtur quod se¬ 
cundum Augustinum debita fuerit integritati nostrae naturae, prout 
homo fuit ad imaginem Dei creatus. 

Si vero attente considerantur textus Augustini praesertim in 
1. XIV et XV de Trinitate, in 1. VI et ■ XI de Genesi ad lit¬ 
teram, et in I. XIII de Civitate Dei, satis clare apparet gratiae 
gratuitas etiam sub hoc respectu consideratae; imo hoc tripliciter 
manifestatur, prout gratia erat 1° radix privilegiorum non natu¬ 
ralium, 2° semen gloriae, 3° gratuitum donum etiam pro angelis. 

1° Quidem juxta Augustinum, gratia habitualis erat in statu 
innocentiae radix privilegiorum hujusce status, scilicet immunitatis 
a concupiscentia, a dolore, a morte. His privilegiis fruebatur homo, 
ait Augustinus, prout erat «vestitus gratia» (1); quamdiu ratio 
manebat Deo subjecta, inferiora ei subdebantur; «posteaquam, 
inquit sanctus Doctor, praecepti facta est transgressio, confestim 
gratia deserente divina de corpore suorum nuditate confusi sunt... 
Senserunt ergo novum motum inobedientis carnis'suae, tanquam 
reciprocam poenam inobedientiae» (2). 

Joan, i, 12: « Dedit eis potestatem filios Dei fieri*. Ubi Augustinus ait: i Deus (justificando) 
deificat, qui per seipsum, non alterius participatione Deus est... Si filii Dei facti sumus et 
dii facti sumus; sed hoc gratiae est adoptantis non naturae generantis». Item Epist. 140, 
Honorato, scripta a. 412, n. 3 et 4. — Cf. Gardeil/ op. cit., t. I, p. 105-131, 189 sq., 193-198, 
205 sq. • ■ 

Contra pelagianos scribit Augustinus: «Non enim animadvertunt eo quosque fleri filios 
Dei quo esse incipiunt in novitate spiritus et renovari in interiorem hominem secundum ima¬ 
ginem ejus qui creavit eos» (De peccat, merit.et remiss., II, 9). — «Ipsa justitia, cum profi¬ 
cimus crescit... et unusquisque vestrum jam in ipsa justificatione constitutus... proficiens 
de die in diem... proficiat et crescat donec consummetur» (Sermo CLVIII, 5). 

(1) Cf. Contra Julianum, IV, 82; De Civitate Dei, XIII, xm; De Genesi ad litteram, XI, 
41, 42. 

(2) De Civ. Dei, loc. cit.; De peccat, merit. et remiss., 1. I, c. xvi. 

Haec autem privilegia, ut immortalitas, ait Augustinus, «non 
de conditione naturae » erant, sed ex «beneficio conditoris». 

Ergo pariter nec eorum radix erat de conditione naturae Adae 
innocentis, alioquin 'fuisset illis inferior; causa autem, ut non raro 
dicit Augustinus, est suo effectu nobilior. Uno verbo: si privilegia 
erant supernaturalia, a fortiori radix eorum supernaturalis erat, et 
non naturae Adae innocentis debita (1). 

2° Imo neque naturae integrae, ut integrae et praedictis pri¬ 
vilegiis ornatae, debita erat gratia habitualis; nam, juxta Augu¬ 
stinum, gratia habitualis positive et intrinsece ordinatur, tum in 
Adamo innocenti, tum in nobis, ad gloriam, idest ad claram et intui- 
tivam essentiae Dei visionem, quae, ut ostenditur praesertim in 
1. XIV et XV de Trinitate, superat naturales facultates naturae 
intellectualis creatae, eique non debetur. Aliis verbis, gratuitas 
gratiae praesertim apparet ex eo quod ipsa est semen gloriae in¬ 
debitae. 

In 1. XIV de Trinitate, c. 12, n. 15, legitur: « Colat (mens hu¬ 
mana) Deum non factum, cujus ab eo capax est facta, et cujus par¬ 
ticeps esse potest..., et non. sua luce, sed summae illius lucis 
participatione sapiens erit, atque ubi aeterna* ibi beata regnabit». 
— Speciatim de visionis beatificae altitudine, in ipso ordine gratiae, 
est sermo in toto libro XV de Trinitate, ubi c. 8-11, Augustinus ex¬ 
plicat textus sancti Pauli et S. Joannis: « Videmus nunc per spe¬ 
culum in aenigmate; tunc autem facie ad faciem » I Cor., xm, 12; — 
«Cum apparuerit, similes ei erimus, quoniam videbimus eum sicuti 
est » I Joan., m, 2; — « Nos vero omnes revelata facie gloriam Domini 
speculantes, in eamdem imaginem transformamur a claritate in clari¬ 
tatem, tanquam a Domini Spiritu^ II Cor., m, 18. Circa hoc, ait 
Augustinus, ibid., c. vm: «Quod vero Apostolus adjunxit tanquam 
a Domini Spiritu, ostendit gratia Dei nobis conferri tam optabilis 
transformationis bonum » et conferri ut praemium meritorum no¬ 
strorum, quae jam ex divino gratiae dono proveniunt. — Totus hic 
liber XV de Trinitate scriptus est ad explicandam hanc veritatem 
diversimode in sacra Scriptura expressam: « Rex regum, Dominus 

(1) Theologi dicent postea quod gratia habitualis est supernaturalis quoad.substantiam vel 
essentiam, ut participatio divinae naturae, seu vitae Dei intimae, dum praedicta privilegia 
sunt supernaturalia quoad modum productionis suae tantum, ut miracula, v. g. ut.resur- 
rectio qua super natur aliter redditur corpori vita naturalis. . 

dominantium, qui... lucem inhabitat inaccessibilem, quem nullus ho¬ 
minum vidit, sed nec videre potest » I Tim., vi, 16; «.Oculus non vidit, 
nec 'auris audivit, nec in cor hominis ascendit, quae praeparavit Deus 
iis qui diligunt illum;. nobis autem revelavit Deus per. Spiritum 
sanctum; Spiritus enim omnia scrutatur, etiam profunda Dei » 
I Cor., ii, 9. 

Semper, etiam in suis prioribus operibus (1), Augustinus tenuit 
propter testimonia Evangelii et sancti Pauli, quod sine gratia nemo 
potest Deum videre, et si-quidam, ut Moyses et Paulus in raptu, 
Deum jam in terris viderunt, hoc fuit effectus gratiae omnino ex- 
! traordinariae (2). Testimonia ipsius Evangelii erant nimis clara ut 
Augustinus existimaret essentiam Dei videri posse solis viribus na- 
} turalibus mentis nostrae, sine gratia; sufficiebat testimonium Evan- 
1 gelii secundum Joannem i, 18:« Deus nemo vidit unquam, unigenitus 
Filius, qui est in sinu Patris, ipse enarravit ». In libro VIII, 1, de 
Trinitate, dicitur: Humana mens « vera, quae creata sunt, sentit ut 
potest, Veritatem autem ipsam, qua creata sunt, non potest in¬ 
tueri» (3). 

Sanctus Augustinus, Doctor gratiae, quasi continuo vivit iri 
contemplatione, hujusce veritatis: scilicet gratia habitualis, non vero 
natura nostra, intrinsece et positive seu essentialiter ordinatur ad 
immediatam essentiae divinae visionem, quae superat omnino natu¬ 
rales vires nostrae mentis et nequidem nostrae naturae ut integrae 
debetur,« alioquin gratia jam non est gratia »ut dicitur ad Rom. xi, 6, 
Aliis verbis, gratia et caritas diffusa in nobis per Spiritum sanctum 
sunt quidem inchoatio vitae aeternae, non vero natura etiam integra 
est inchoatio gratiae. Gloria quidem est praemium meritorum, sed 
merita nostra sunt « Dei munera; quibus cum vita aeterna redditur, 


(1) Cf. Confessiones (ann. 400), XIII, xvi: Solus Deus se scit omnino sicut! est:«Nam 
sicut omnino tu es, tu scis solus, qui es incommutabiliter et scis incommutabiliter et vis 

incommutabiliter. .Nec videtur justum esse coram te, ut quemadmodum se scit lumen 

incommutabile, ita sciatur ab illuminato commutabili... Sic enim apud te fons vitae quo¬ 
modo in lumine tuo videbimus lumen ». — Item 1. IX, c. x. Colloquium cum matre de regno 
caelorum apud Ostia Tiberina. . , 

(2) Cf. De Genesi ad liti., 1. XII, c. xxvir.«Nisi ab hac vita quisque quodammodo mo¬ 
riatur, sive omnino exiens a corpore, sive ita aversus et alienatus a carnalibus sensibus, ut 
merito nesciat, sicut Apostolus ait, utrum in corpore, an extra corpus sit, cum in illam rapitur 
et subvehitur visionem». Cf. Ibid., c. m et iv; et Episl. CXLVII (al. CXII), c. xiii. 

(3) Item cf. De Genesi ad liti., IV, n. 40, 41, 49, et Confess., VII, n. 23. 

quid nisi gratia pro gratia redditur» (1). Natura igitur et gratia 
inconfusae remanent, sicut duae naturae in Christo. 

3° Hoc ultimum punctum maxime confirmatur ex textibus 
Augustini, ubi agitur de natura et de gratia in ipsis angelis, in quibus 
non potest esse quaestio de natura lapsa, aut de natura non integra, 
nec de gratia solum sanante, sed tantum de natura integra et de 
gratia elevante. Communiter theologi citant textus classicos 1. XII 
de Civitate Dei, c. 9: «Et istam (bonam voluntatem) quis fecerat 
(in angelis), nisi ille qui eos cum bona voluntate, id est cum amore 
casto, quo illi adhaererent, creavit, simul eis et condens naturam et 
largiens gratiam?... Confitendum est igitur cum debita laude crea¬ 
toris, non ad solos sanctos homines pertinere, verum etiam de sanctis 
angelis posse dici, quod caritas Dei diffusa sit in eis per Spiritum 
sanctum, qui datus est eis». 

Pro Augustino autem haec gratia habitualis et caritas non erat 
debita naturae angelicae, alioquin gratia jam non est gratia, et proinde 
«exaltatio in consortium divinae naturae naturalis dicenda est, et 
non supernaturalis » ut dicet Baius (Denzinger, n. 1021). 

Unde a fortiori, pro Augustino gratia habitualis non fuit debita 
naturae humanae in se consideratae, nec etiam naturae humanae 
integrae. 

Aliis verbis: etiamsi, ex consideratione divinae Providentiae, 
« satis probabiliter probari possit» (2) hominem innocentem creatum 
fuisse absque defectibus concupiscentiae, ignorantiae et infirmitatis, non 
ex eo sequitur eum creatum fuisse cum gratia habituali, id est cum 
ordinatione positiva et intrinseca, seu essentiali, ad visionem bea¬ 
tificam, quae superat etiam id quod debitum est integrae naturae 
angelicae (3). Imo plures scholastici augustiniani saeculis xii et xn 


(1) Enchiridion, CV1I: «Unde et ipsam vitam aeternam, quae certe merces est operum 
bonorum, gratiam Dei appellat Apostolus... Intelligendum est igitur ipsa hominis bona me¬ 
rita esse Dei munera; quibus cum vita aeterna redditur, quid nisi gratia pro gratia redditur». 
— Item Epist. CXCIV, 10. — Et hoc valet non solum pro nostris meritis, sed etiam pro meritis 
angelorum aut Adae innocentis si in innocentia perseverasset. 

(2) Cf. S. Thomam, C. Gentes, 1. IV, c. 52. 

(3) Hoc est dicere, secundum formulam magis explicitam theologorum posteriorum: 
quamvis «satis probabiliter» suadetur ex consideratione Providentiae primum hominem 
creatum fuisse in statu naturae integrae, non tamen ex hoc eodem modo probatur eum creatum 
fuisse in statu gratiae; nam posset esse donum integritatis, ut specialis vigor, absque gratia 
habituali; est enim notabilis differentia inter utrumque, nam donum integritatis est super- 

opinati sunt, non tamen merito, quod, secundum Augustinum, 
gratia habitualis nec Adae innocenti fuerit a principio collata. 

* 

* * 

Denique Doctor gratiae speciatim affirmavit gratiae gratui- 
tatem et inaequalem distributionem, dum e contrario homines sunt 
secundum naturam specificam aequales. Imo sanctus Augustinus di¬ 
versimode enuntiavit principium hujusce inaequalitatis, quod san¬ 
ctus Thomas sic postea formulavit: « Cum amor Dei sit causa boni¬ 
tatis rerum, non esset aliquid alio melius, sit Deus non vellet uni 
majus bonum quam alteri» (I a , q. xx, a. 3, item a. 4). Aliis verbis: 
nullum ens creatum esset alio melius, si non esset magis dilectum a 
Deo. Est principium praedilectionis jam enuntiatum a S. Paulo: 
« Quis enim te discernit? Quid autem habes quod non accepisti?» 
I Cor. iv, 7. Hoc principium Augustinus applicavit etiam angelis, 
dum scripsit in 1. XII de Civitate Dei, c. 9: «Si utrique (angeli) 
boni aequaliter creati sunt, istis mala voluntate cadentibus, illi 
amplius adjuti ad eam beatitudinis plenitudinem, unde se nunquam 
casuros certissimi fierent, pervenerunt» (1). 

Ex his omnibus patet quod sanctus Augustinus habuit de 
natura intellectuali creata conceptum philosophicum, multo minus 
explicitum quidem quam sanctus Thomas, rectum tamen; non ob¬ 
scure affirmavit quod essentia Dei clare visa, quae est objectum 


naturale solum quoad modum productionis suae, gratia autem est supernaturalis quoad'es¬ 
sentiam et proinde gratuita etiam pro angelis. 

(1) Hoc praedilectionis principium, his verbis Augustini « amplius adjutit expressum, 
in multis aliis locis ejus operibus enuntiatur, v. g. De Praedestinatione sanctorum, c. vili. 
De dono perseverantiae, c. ix; sic praeparatur formula universaliori sancti Thomae, quae 
legitur I a , q. xx, a. 3 et 4. Hoc principium virtualiter continet totum tractatum de praede¬ 
stinatione et de gratia actuali efficaci sive pro angelis, sive pro hominibus. Secundum sanctum 
Augustinum et secundum sanctum Thomam: si ex duobus hominibus vel ex duobus angelis 
aequaliter a Deo dilectis et adjutis, unus fieret alio melior, hoc esset contra praedilectionis 
principium: nullum ens creatum esset alio melius, si non esset praedilectum a Deo. Unde 
Augustinus dicit de efficacitate gratiae in 1. de Praedestinatione sanctorum, c. vm: «Haec 
itaque gratia quae occulte humanis cordibus divina largitate tribuitur, a nullo duro corde 
respuitur, ideo quippe tribuitur, ut cordis duritia auferatur. Quando ergo Pater intus au¬ 
ditur et docet ut veniatur ad Filium, aujert cor lapideum et dat cor carneum, sicut Propheta 
praedicante promisit. Sic quippe facit filios promissionis et vasa misericordiae, quae prae¬ 
paravit in gloriam «. 

proprium intellectus divini, omnino superat objectum proprium 
naturale cujuslibet intellectus creati, et proinde ejus naturales vires 
et exigentias. Brevius: gratia est inchoatio vitae aeternae, non 
vero natura est inchoatio gratiae; gratia, semen gloriae, nulli na¬ 
turae intellectuali creatae debita est, « alioquin gratia jam non est 
gratia » Rom., xi, 6, et cui conceditur, gratis conceditur. 

Augustinus, propter suam nimiam contemplationem myste¬ 
riorum fidei, hanc veritatem minuere non potuit. Eam e contrario 
ita affirmavit, ut quibusdam videretur non satis retinere aliam 
veritatem apparenter contrariam, scilicet: Deus impossibilia non 
jubet, et peccatum non provenit ex insufficientia auxilii. Revera 
tamen Augustinus semper, etiam scribendo de Praedestinatione 
sanctorum, retinuit id quod scripserat in 1. De natura et gratia, 
c. 43, n. 50: «Deus impossibilia non jubet, sed jubendo monet et 
facere quod possis et petere quod non possis». Semper, usque ad 
finem, tenuit hanc sententiam etiam pro primo peccato, quo ju¬ 
stitia amittitur: « Omnes quos docet (ut veniant ad Christum) Deus 
misericordia docet; quos autem non docet, judicio non docet»(de Prae¬ 
destinatione sanctorum, c. 8). « Judicio non docet», hoc verum est 
etiam de primo peccato, quo amittitur justitia (1). — Nullam ex his 
duabus veritatibus apparenter contrariis Augustinus rejecit aut 
minuit, optifne cognoscens eas in mysterio altissimo vitae Dei in¬ 
timae quam maxime conciliari, sicut in amore increato uniuntur 
duae virtutes ejus, infinita misericordia et infinita justitia (2). 

NB. — Inter opera recenter scripta circa praedictam quaestio¬ 
nem, speciatim legendum est opus citatum P. A. Gardeil, 0. P., 
La structure de l’dme et Vexpirience mystique (Paris, 1927): t. I, 
p. 21-127: «Qu’est-ce que le mens selon saint Augustin et saint 
Thomas; qu’est 1’image de la TrinitS dans 1’ame? » — Ibid., 
p. 155-200: « L’ame informe » de saint Augustin et 'sa capacite 


(1) Ita sanctus Paulus dum scribit «non volentis, nec currentis, sed miserentis est Dei» 
(Rom., ix, 16) non negat id quod alibi asserit, scilicet: «Deus omnes homines vult salvos 
fieri n I Tim., ii, 4; tenet firmissime duos aspectus mysterii apparenter contrarios, credendo 
eos plene conciliari in altitudine vitae bel intimae. 

(2) Id est hoc verum est de primo peccato sive in angelo seu daemone, sive in Adamo, 
sive nunc in baptizato, scilicet denegatio divina gratiae efficacis praesupponit saltem priori- 
tate naturae primam resistentiam gratiae sufficienti, ut dicent postea theologi augustiniani 
et thomistae. 

de vie divine; — p. 205-264: Comment saint Augustin confoit 
la « puissance obedientielle » de l’ame au surnaturel? 

Item P. Boyer, S. J., L’idee de verite dans la Philosophie de 
saint Augustin (Paris 1921), p. 164 et sqq.; cf. etiam articulos ejusdem 
auctoris in Gregorianum (1925),p.449-455: « Autour de 1’illumination 
augustinienne»; item Gregorianum (1927), p. 106-110. —E. Por- 
TALig, S. J., art. Augustin, Dict . de Theol. cath. — Adhuc consulendi 
sunt Alb. Lepidi, 0. P., Examen philosoph.-theol. de ontologismo 
et Card. Th. Zigliara, 0. P., Delia luce intellettuale, qui speciatim 
ostenderunt sanctum Augustinum ontologismum. non admisisse, 
nec proinde confusionem ordinis naturae et ordinis gratiae, quae 
saltem virtualiter in ontologismo continetur. 


DISCUSSIO 

R. D. Michael Marmora rogat quomodo natura possit esse in¬ 
tegra sine gratia habituali, cum gratia dicatur esse radix integritatis. 

P. Garrigou-Lagrange respondet: Iuxta Augustinum, de facto, 
in statu innocentiae, gratia habitualis fuit radix integritatis seu privi¬ 
legiorum; non tamen affirmavit haec privilegia non posse exsistere 
sine gratia habituali. Et revera notabiliter differunt, nam gratia 
habitualis, ut semen gloriae, est supernaturalis quoad essentiam, 
dum praedicta privilegia, v. g. immortalitas .corporalis, sunt solum 
supernaturalia quoad modum productionis suae, ut resurrectio mi- 
raculosa, quae supernaturaliter vitam naturalem restituit. 

Cl. D.nus Joachim Sestili ait: Secundum interpretationem in 
relatione propositam, potentia obedientialis non esset quid positivum 
et vitale, sed solum mera non repugnantia ad accipiendum a Deo 
quidquid Deus voluerit; tunc esset potentia logica tantum, non realis; 
nec explicaretur vitalitas actuum supernaturalium, dum Cone. Trid. 
Sess. VI, can. 4 ait: «Si quis dixerit, liberum hominis arbitrium a 
Deo motum et excitatum nihil cooperari assentiendo Deo excitanti 
et vocanti, quo ad obtinendam justificationis gratiam se disponat 
ac praeparet..., an. s. ». . 

P. Garrigou-Lagrange respondet: Potentia obedientialis esset 
potentia mere logica, ut non repugnantia ad esse praerequisita ad 
liberam creationem cujuslibet rei possibilis, si non esset in aliquo 

subjecto reali actualiter existenti; sed revera est in essentia tum 
animae, tum facultatum vel passivarum vel activarum, imo realiter 
seu entitative identificatur omnino cum natura subjecti in quo est; 
est ipsa natura animae vel facultatum ut est « apta ad recipiendum 
quidquid Deus voluerit» ut ait sanctus Thomas, optime servans 
Augustini doctrinam. 

Proinde, potentia obedientialis, ratione subjecti seu materialiter, 
est certo certius quid reale, quid positivum, quid vitale, nemo est 
qui dubitet; sed ratione sui et formaliter non est nova realitas super¬ 
addita ad modum novi accidentis vel novi modi realis; haec enim 
nova realitas esset simul essentialiter naturalis, ut proprietas na¬ 
turae, et essentialiter supernaturalis, ut specificata ab objecto super- 
naturali; esset monstrum metaphysicum et confusio duorum or¬ 
dinum. 

Si autem potentia obedientialis non est formaliter nova rea¬ 
litas superaddita naturae, sed ipsa natura ut est capax accipiendi 
a Deo quidquid ipse voluerit, considerandum est quod Deus potest 
velle et producere quidquid non repugnat. Sic natura nostra habet 
potentiam obedientialem seu elevabilem, non solum ad ordinem 
gratiae et gloriae, sed etiam ad unionem hypostaticam, imo, de 
potentia absoluta, ad lumen gloriae magis intensum quam lumen 
gloriae sanctissimae animae Christi. Sic sanctus Thomas pluries 
dixit potentiam obedientialem impleri non posse, et certo in natura 
nostra non est ordinatio positiva, sed solum non repugnantia ad 
unionem hypostaticam et ad gradum luminis gloriae semper magis 
ac magis intensum. 

Unde ratione sui et formaliter potentia obedientialis vel eleva- 
bilis non importat nisi non repugnantiam ad accipiendum a Deo 
quidquid ipse voluerit. Sed ipse vult quod sua dona, etiam illa 
quae sunt maxime gratuita et nullo modo debita, perficiant nostram 
naturam eam elevando, et ei proinde conveniant, convenientia tamen 
non naturali, sed supernaturali et eximia. 

Sic nullo modo minuitur vitalitas actuum nostrorum superna- 
turalium; sed vitalitas ista est supernaturalis, est vita nova et 
aeterna. Potentia obedientialis nihil aliud, ratione sui et formaliter, 
importat quam non-repugnantiam, sed ratione subjecti et mate¬ 
rialiter, est quid reale, positivum et vitale, v. g. est ipsa facultas 
nostra intellectiva, quae erit principium radicale visionis beatificae, 

dum lumen gloriae erit principium proximum, elevans intellectum, 
non solum ut est intellectus, sed ut est facultas vitalis, ita ut totus 
actus visionis beatificae sit simul vitalis et essentialiter supernaturalis, 
sive pro anima beata, sive pro angelis. 

P. Hieronymus a Parisiis, 0. M. C., dicit: 1° Invocati sunt ad 
probandum S. Augustinum clare affirmavisse distinctionem inter 
ordinem naturae et ordinem supernaturalem, textus illi, in quibus 
S. Doctor asserit, ut, v. g., in De Trinit. 1. XIV, c. 12, mentem 
creatam non fieri sapientem propria luce, sed participatione summae 
lucis, id est per divinam illuminationem. Ii textus, aliique similes, 
afferuntne apodicticam demonstrationem intenti? Saepe enim, ut 
scitur, Hipponensis repetit ipsam cognitionem naturalem lucis 
creatae, seu intellectus angelici aut humani, e tali participatione lucis 
increatae, ex illuminatione nempe intellectuum istorum inferiorum 
per supremam intelligentiam. 

2° Nonne optima probatio — et quidem simpliciter talis, id est 
optima omnium —- de recta mente D. Augustini circa distinctionem 
inter duos ordines, naturalem et supernaturalem, quaerenda esset 
in integra controversia quam sustinuit S. Doctor contra fautores 
haereseos pelagianae? Eo ipso enim quod constanter ac firmissime 
denegabat naturae, ut tribueret gratiae, id quod isti haeretici dabant 
soli naturae, nempe possibilitatem pro homine perveniendi ad vi¬ 
sionem beatificam et eliciendi actus positive conducentes ad ipsam, 
evidenter asserebat dari, praeter naturam atque ea quae huic debe¬ 
bantur, dona sublimiora, eidem naturae prorsus indebita, ideoque 
ordinem constituentia distinctum ab ordine naturali atque hunc 
ordinem penitus transcendentem. 

P. Garrigou-Lagrange respondet: Ad primam animadversionem, 
ex hoc solo textu I. XIV de Trinitate secundum se sumpto, hoc 
forte non constat; sed, ex contextu totius hujusce capitis 12 1. XIV 
de Trinitate et praesertim ex diversis similibus locis 1. XV, hoc 
non obscure apparet, praesertim prout sanctus Augustinus per 
«participationem summae lucis» explicat verba sancti Pauli, quae. 
certo ad ordinem gratiae pertinent, v. g. haec verba I Cor., ii, 9: 

«Oculus non vidit, nec auris audivit, nec in cor hominis ascendit 
quae praeparavit Deus iis qui diligunt illum». 

Ad secundam animadversionem, fateor ex scriptis Augustini 
contra Pelagianos et Semipelagianos haberi demonstrationem dis¬ 
tinctionis inter duos ordines; sed in his scriptis agitur potius de 
natura lapsa, ut patet, et remanet problema examinandum quoad 
naturam integram Adae innocentis et quoad naturam angelorum. 

P. Janseri S. J. postulat an S. Augustinus, etiam in prioribus 
suis operibus, admiserit supernaturalitatem visionis beatificae. Vi¬ 
detur quod non. Nam plures textus dialogorum, praesertim Soli¬ 
loquiorum, obiter explicati, oppositum sensum admittunt vel etiam 
suadent. Accedit quod Sanctus initio primi libri Retractationum 
improbat quod putaverit finem, absolutum et ultimum jam ante 
mortem attingi posse; videtur autem semper absolutum finem 
vitae in immediata cognitione Dei posuisse. Porro, Plotinus in se¬ 
cunda et praesertim in sexta Enneade in fine aspirat totis viribus 
in extasim seu visionem Dei. 

P. Garrigou-Lagrange respondet quod Augustinus etiam in suis 
prioribus operibus admisit supernaturalitatem visionis intuitivae; 
hoc est dicendum praesertim propter testimonia N. T. quae jam 
citantur ab Augustino in suis primis operibus, v. g.: «Deus nemo 
vidit unquam; unigenitus Filius, qui est in sinu Patris, ipse enar¬ 
ravit» Joan. i, 18. — «Lucem inhabitat inaccessibilem (Deus), 
quem nullus hominum vidit, sed nec videre potest» (I Tim., vi, 16). 

P. Boyer, consentiens cum P. Garrigou-Lagrange, dicit hanc 
rem non esse incertam apud Augustinum, dummodo fiant distinctio¬ 
nes necessariae. Visionem Dei esse impossibilem sine gratia Christi, 
liber septimus Confessionum testatur explicite, ac simul testatur 
Augustinum hoc didicisse in ipsa sua conversione, antequam Cassi- 
ciacum veniret:, quod idem confirmant Dialogi. Si quaeratur autem 
utrum secundum Augustinum visio Dei his in terris cum gratia Dei 
possibilis sit, respondendum est Hipponensem semper talem visio¬ 
nem habuisse ut extraordinariam et rarissimam, eam numquam 
sibimetipsi tribuisse, nec aliis determinate concessisse nisi Moysi et 
S. Paulo. ' 



